《澄怀庵》
宋代·张守

忆昨避寇乱，与君连一墙。别来几寒暑，杳如参与商。

君与丧乱际，徜徉水云乡。十年林下梦，不到声利场。

结庵劣容膝，不为大盗藏。此怀那须澄，已作冰雪凉。

花竹供四时，饮水乐未央。何当谢尘鞅，解缨濯沧浪。

作者简介：（1084—1145）常州晋陵人，字子固，一字全真，号东山居士。徽宗崇宁二年进士。擢监察御史。高宗建炎初上防淮渡江利害六事，主张恢复中原，反对画江自守。历御史中丞、翰林学士、同签书枢密院事。四年，除参知政事。未几罢知绍兴府，改福州。六年，复参知政事，兼权枢密院事。后历知婺州、洪州、建康府。卒谥文靖。有《毗陵集》。